**Nisu riješeni suštinski problemi, visoki predstavnik je uveo još veći nered**

„Znate, uvijek smo govorili poslije rata, ne daj Bože da se opet zarati, uzet ću pušku u ruku. E hajde da ne uzimamo nikakve puške i da ne vodimo nikakve ratove, hajmo se uključiti u pravom trenutku u odbranu onoga što mi smatramo najvrjednijim. A to je, između ostalog naša lijepa domovina, Bosna i Hercegovina“, kazao je dr. Dennis Gratz, novoizabrani zastupnik u Predstavničkom domu Parlamenta Federacija Bosne i Hercegovine, gostujući u emisiji „Prava tema“, radija BIR.

To je jedan od motiva njegovog povratka, ne samo u Bosnu i Hercegovinu, nego i na njenu političku scenu. Kao član Naše Stranke, u mandatu 2014.-2018., također je obnašao funkciju zastupnika u Predstavničkom domu Parlamenta Federacija Bosne i Hercegovine. Bio je i predsjednik ove stranke u periodu 2011.-2015. Nakon četiri godine provedene u Njemačkoj, odlučio se na povratak, no ovaj put u redovima druge političke opcije.

„DF je bila logički izbor. U najvećem mogućem obimu se mogu poistovijetiti sa našim političkim programom, našom agendom, sa vrijednim zalaganjem i izuzetnim radom gospodina Komšića koji je sve pokušaje neprijatelja BiH, a posebno gospodina Dodika neutralizirao i eliminisao. Ja sam i 2018. podržao gospodina Komšića, kao član Naše Stranke, znajući koliko će biti važna njegova uloga. I danas mogu reći da mi je čast što sam dio DF-a i vrlo sam zahvalan što sam dobio povjerenje građana i što sam se vratio na političku scenu“, kazao je Gratz.

Govoreći o odnosu Međunarodne zajednice i njihov podršci Visokom predstavniku, Kristijanu Šmitu, Gratz ističe da smo, kada je riječ o Bošnjacima, muslimanima, u situaciji da se ljudi zbog svoje etničke i vjerske pripadnosti moraju pravdati. Širi se strah od islama, muslimana, dok istovremeno imamo sistemsku diskriminaciju u RS-u, gdje djeca ne mogu učiti bosanski jezik. To ne ide nikom na ruku, osim onima koji ovu zemlju ne žele i ne vole, naglašava on.

Zadovoljan je izbornim rezultatom DF-a, te predsjednika Komšića. Rezultat je evidentan pokazatelj da su građani prepoznali dosadašnji rad, kao i da su prepoznali važnost gospodina Komšića kao člana Predsjedništva Bosne i Hercegovine. Ono što je svakako bacilo u sjenu izbore, jesu promjene Izbornog zakona, koje nisu dobre, kategoričan je Gratz.

„Nisu dobre strukturalno, nisu dobre sistemski. Polovične su. Tretiraju samo jedan dio zemlje. Napravljen je još veći rusvaj. Nije tu bio čist nijet, što se kaže u našem narodu. Ne znam zašto se čudi Međunarodna zajednica našim reakcijama. Ovo je naša zemlja. Opet ćemo izaći na proteste. Želimo dati do znanja da ove izmjene nisu dobre. Uvijek je bitno i kako se nešto radi, tajming, način. Mi nismo riješili suštinske probleme. A to je sistematska diskriminacija i disproporcija organizacije vlasti u dva entiteta. Ovo vam je u suštini sporazum iz 2014., o nejednakosti glasa. Zato je Komšić napustio SDP, vrlo principijelno. Ne možemo uvoditi nešto što nas odaljava od Evropske Unije“, kaže Gratz.

Kada je riječ o naredne četiri godine i njegovom radu u Parlamentu Federacije Bosne i Hercegovine, ističe da će mu u fokusu biti mladi ljudi, sport, izmjene i dopune Krivičnog zakona, olakšavanje pokretanja biznisa mladim ljudima, kreiranje ambijenta u kojem će država malo „popustiti našeg čovjeka“.

„Mladi ljudi nemaju osjećaj da će, ne samo naći posao, nego da će se realizovati kao pojedinci u ovome društvu. To ima i ekonomsku komponentu. Mi smo još uvijek siromašno društvo. Drugi problem je što nam mladi masovno odlaze. A odlaze i oni koji imaju dobre prihode. Imamo i deficitarna zanimanja. Kako zadržati ljude? Moramo nešto mladima ponuditi. Moramo im vratiti osjećaj da mogu postati ono što žele, moramo im ponuditi mogućnosti da se realizuju u svome poslu, da se realizuju i privatno, omogućiti povoljne kreditne linije, kako bi mladi riješili i svoje stambeno pitanje“, kaže Gratz.

Naša omladina je lijepog i dobrog kućnog odgoja, čistog nijeta, spremna da se uhvati u koštac sa problemima, ističe Gratz. Ali taj mladi čovjek mora znati da će država stajati iza njega, da ću mu biti podrška. To je ambijent koji moramo kreirati, zaključio je.